Reverendo in Christo patri ac domino H[ugoni], divina providentia venerabili abbati Cluniacensi, frater Fulco, humilis abbas Monasterii Novi Pictavensis, totusque ejusdem ecclesiæ conventus, salutem et obedienciam cum reverencia tam debitam quam devotam. Cum ex vestri gracia nobis nuper transmiseritis per priorem nostrum de Faia Monachalis (sic) executionem privilegii a summo pontifice vobis indulti a venerabili archiepiscopo Viennensi sigillatam, et propter litteram illam ex parte vestra nobis transmissam non possimus negocia vestra et nostra pariter expedire, cum instanter ab adversis partibus petatur autenticum bullatum ut in medium proferatur, paternitati vestræ supplicamus, quatinus nobis, si placet, privilegium bullatum per Stephanum, capellanum et dilectum fratrem nostrum in Christo, transmittatis. Et quia procurationes quas nobis transmisistis non erant sufficientes, sicut advocati nostri nobis asserebant, vobis per dictum Stephanum transmisimus transcripta procurationum, ut ea, si placet, sigillare velitis, ut negocia nostra et vestra valeant cicius expediri. Verum quia propter infirmitatem nostri corporis non possimus ad generale capitulum personaliter accedere, paternitatem vestram humiliter exoramus, quatinus excusationem nostram in hoc casu recipiatis, si placet, humiliter et benigne, vobis humiliter supplicantes quatinus dicto fratri nostro super hiis et omnibus aliis quæ vobis ex parte nostra dixerit tamquam nobis credatis. Bene et diu valeat paternitas vestra. Anno Domini Mº CCº quadragesimo quarto.